**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразумаизмеђу Републике Србије и Европске уније о учешћу Републике Србије у програму Европске уније Хоризонт Европа – оквирном програму за истраживање и иновације,сачињеног у Београду, дана 1. децембра 2021. године и у Бриселу, дана 6. децембра 2021. године, садржан је у члану 99. став 1. тачка 4. Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Државни интерес Републике Србије у приступању програму Европске уније Хоризонт Европа огледа се у проширивању могућности за приступање буџету Европске уније за истраживање, чиме ће се унапредити стање истраживачке делатности у Републици Србији и знатно поправити услови за бављење научним радом. Српске научноистраживачке организације ће бити у равноправном положају према буџету Европске уније за истраживање и иновације као и организације из земаља пуноправних чланица Европске уније, чиме ће се донекле изједначити услови за научни рад у Републици Србији и у Европској унији и умањити један од главних узрока одласка младих високообразованих кадрова у иностранство – тзв. „одлив мозгова”. Кроз колаборационе истраживачке пројекте, који подразумевају конзорционо повезивање и тиме учешће у управљању пројектима, трајно ће се учврстити везе између истраживача у Републици Србији и њихових партнера у Европској унији. Представници Републике Србије у управним одборима Хоризонт Европа програма имаће прилику да утичу на политику истраживања и политику финансирања научне делатности на нивоу Европске уније. Како се пројекти додељују на компетитивној основи, може се очекивати да, уз ангажовано и координисано учествовање у Хоризонт Европа програму, прилив средстава у српске научноистраживачке организације буде већи од финансијског доприноса Републике Србије у буџету Европске уније. Кроз активно учешће у Хоризонт Европа програму ће започети и примена интегрисане политике истраживања, што је један од средњорочних приоритета Европског партнерства Републике Србије.

Истраживачи из Србије су остварили значајне резултате у позивима за пријављивање пројеката у претходном програмском циклусу Хоризонт 2020. Према статистичким подацима из децембра 2021. године институције из Републике Србије пријавиле су 3113 предлога пројеката од чега је 413 финансирано од стране Европске комисије са уговореним буџетима који укупно износе 134.4 милиона евра. Успешност наших институција је 11.37% док европски просек износи 11.95%. Како смо уложили, односно платили чланарину за учешће у Хоризонт 2020 програму 94 милиона евра а кроз финансиране пројекте до сада повукли око 134.4 милиона евра, Европска комисија нас је одредила као земљу са добрим апсорпционим капацитетом и предложила придруживање наредном научном програму за истраживање и иновације – Хоризонт Европа.

Одржавање пуноправног учешћа у програму за сарадњу у области истраживања и иновација Европске уније је и једна од обавеза Републике Србије из Преговарачког поглавља 25: Наука и истраживање.

Након окончања процедура из чл. 9. став 2. и 10. Закона о закључивању и извршавању међународних уговора, Министарство просвете, науке и технолошког развоја, у складу са чл. 11. и 12. Закона о закључивању и извршавању међународних уговора, припремило је Закон о потврђивању Споразума између Републике Србије и Европске уније о учешћу Републике Србије у програму Европске уније Хоризонт Европа - Оквирном програму за истраживање и иновације, тако да обезбеди да поступак потврђивања закљученог Споразума буде покренут у року од 30 дана од датума његовог потписивања, у складу са законом.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШЕЊЕ СПОРАЗУМА**

Планирана средства за реализацију овог закона у 2023. години су 3.000.000.000 динара а у 2024. години су 2.500.000.000 динара, и биће у оквиру лимита одређеног од стране Министарства финансија у складу са билансним могућностима буџета Републике Србије.